 ประกาศธนาคารแห่งประเทศไทย เรื่อง การกำหนดให้บริษัทเงินทุนปฏิบัติในการกู้ยืมเงินหรือรับเงินจากประชาชน และการกำหนดอัตราดอกเบี้ยหรือส่วนลดที่บริษัทเงินทุนอาจจ่ายหรืออาจเรียกได้
ประกาศธนาคารแห่งประเทศไทย
ประกาศธนาคารแห่งประเทศไทย
เรื่อง
การกำหนดให้บริษัทเงินทุนปฏิบัติในการกู้ยืมเงินหรือรับเงิน
จากประชาชน
และการกำหนดอัตราดอกเบี้ยหรือส่วนลด
ที่บริษัทเงินทุนอาจจ่ายหรืออาจเรียกได้
-----------------------------

 อาศัยอำนาจตามความในมาตรา
๒๗ มาตรา ๓๐ (๑) และ (๒) แห่งพระราชบัญญัติ
การประกอบธุรกิจเงินทุน ธุรกิจหลักทรัพย์
และธุรกิจเครดิตฟองซิเอร์ พ.ศ.๒๕๒๒ ธนาคารแห่ง
ประเทศไทยออกข้อกำหนดด้วยความเห็นชอบของรัฐมนตรีว่าการกระทรวงการคลัง
ดังต่อไปนี้

 ข้อ ๑
ให้ยกเลิกประกาศธนาคารแห่งประเทศไทย เรื่อง การกำหนดให้บริษัทเงินทุน
ปฏิบัติในการกู้ยืมเงินหรือรับเงินจากประชาชน
และการกำหนดอัตราดอกเบี้ยหรือส่วนลดที่บริษัทเงิน
ทุนอาจจ่ายหรืออาจเรียกได้ ลงวันที่ ๓ มีนาคม ๒๕๒๙

 ข้อ ๒
ในการกู้ยืมเงินหรือรับเงินจากประชาชน บริษัทเงินทุนต้องออกเอกสารการ
กู้ยืมเงินหรือออกตั๋วสัญญาใช้เงินให้แก่ผู้ให้กู้โดยไม่จ่ายส่วนลด

 ข้อ ๓
ให้บริษัทเงินทุนจ่ายดอกเบี้ยเงินกู้ยืมหรือรับจากประชาชนได้ไม่เกินอัตราที่
บริษัทเงินทุนประกาศกำหนด ทั้งนี้
ต้องไม่เกินกว่าอัตราสูงสุดของดอกเบี้ยที่สถาบันการเงินอาจคิด
ให้ผู้ให้กู้ยืมตามประกาศที่ออกตามความในมาตรา ๔
แห่งพระราชบัญญัติดอกเบี้ยเงินให้กู้ยืมของ
สถาบันการเงิน พ.ศ.๒๕๒๓

 ข้อ ๔
ให้บริษัทเงินทุนประกาศกำหนดอัตราดอกเบี้ยสำหรับเงินกู้ยืมหรือรับจาก
ประชาชน ตามจำนวนและระยะเวลาการกู้ยืม รวมทั้ง
อัตราดอกเบี้ยที่บริษัทเงินทุนจะจ่ายในกรณีที่
ยินยอมจ่ายเงินคืนก่อนครบกำหนดระยะเวลา
 ให้บริษัทเงินทุนส่งประกาศตามวรรคหนึ่งให้ธนาคารแห่งประเทศไทย
ภายใน ๗ วัน
นับแต่วันที่บริษัทเงินทุนออกประกาศ และปิดประกาศดังกล่าวไว้ในที่เปิดเผย
ณ สำนักงานของบริษัท
เงินทุนทุกแห่ง

 ข้อ ๕
อัตราดอกเบี้ยตามข้อ ๓ ไม่ใช้บังคับสำหรับการกู้ยืมเงินจากสถาบันการเงิน 
ตามกฎหมายว่าด้วยดอกเบี้ยเงินให้กู้ยืมของสถาบันการเงินและจากสถาบันการเงินต่างประเทศ

 ข้อ ๖
ให้บริษัทเงินทุนเรียกดอกเบี้ยเงินให้กู้ยืมหรือส่วนลดได้ในอัตราไม่เกินร้อยละ
สิบเก้าจุดห้าต่อปี
เว้นแต่การให้กู้ยืมเพื่อการจัดหาที่อยู่อาศัยแก่ผู้มีรายได้น้อยตามหลักเกณฑ์ที่
ธนาคารแห่งประเทศไทยกำหนด เรียกได้ไม่เกินร้อยละสิบแปดต่อปี

 ข้อ ๗
ประกาศนี้ให้ใช้บังคับตั้งแต่วันที่ ๑๖ มีนาคม พ.ศ.๒๕๓๓ เป็นต้นไป

 ประกาศ
ณ วันที่ ๑๖ มีนาคม ๒๕๓๓
 
ชวลิต ธนะชานันท์
  ผู้ว่าการ
 
ธนาคารแห่งประเทศไทย

[รก.๒๕๓๓/๔๓/๒๔พ/๑๖ มีนาคม ๒๕๓๓]

 เพ็ญพร/พิมพ์/แก้ไข
  ๙/๐๙/๔๕
 A+B
(C)